次韻梁教章宰喜雪  其一
作者：陳造
朝代：宋

paragraphs: 袖手飛雪前，徒有風雅渴。
久親無言子，此興今莫遏。
兩君壯藻思，詩柄專殺活。
可須龍伯睡，驪珠乃平奪。
長翁久荒廢，坐受兒女聒。
愁城正合圍，醉鄉况禁謁。
詩來起我敬，一嫡眇衆孽。
此雪更此詩，清晤乃細閲。
晶熒盤走圓，便旋玉爲屑。
汛掃無惡氛，肯綮有妙割。
解頤得匡鼎，和羹本商說。
技癢吐復吞，正恐誚燕說。
山城僧舍似，休務况佳節。
可疎觸寒過，一笑卷蕉葉。
作詩供捧腹，巴唱酬白雪。